AaB spillede til eftermiddag 0-0 i sidste generalprøve, inden 3F Superligaen starter.

AaB spillede i dag den sidste træningskamp, inden det går løs med forårspremieren i 3F Superligaen, hvor AaB møder FC Midtjylland på udebane søndag den 20. februar klokken 14:00. Set ud fra træningskampen mod superligaholdet fra Sønderjyske, der sluttede 0-0, så er AaB ved at være der, hvor de gerne skal være, før det for alvor går løs. Selvom der ikke blev scoret i den chancefattige kamp, så var der flere oplivende momenter. Heriblandt fra Frederik Børsting der var sendt helt i front som angriber. Og den rolle udfyldte han fint. Børsting havde en god chance i starten af anden halvleg, som man se i klippet fra kampen herover. Spørgsmålet er bare, om det er den plads, han indtager, når det går løs i Midtjylland om godt en uge. Flere AaB-chancer Udover Børstings forsøg havde Louka Prip en god mulighed på frispark, og derudover havde nyindkøbte Kasper Høgh en stor chance til sidst, som angriberen dog sparkede bolden over mål. Manglende skarphed fra begge hold gjorde derfor, at kampen sluttede 0-0. Video: Hør hvordan AaB's anfører Rasmus Thelander vurderer holdet står forud for tuneringsstart Kan Lars Friis starte før tid? Til dagens kamp var det igen de to assistenttrænere Rasmus Wurtz og Oscar Hiljemark, der stod i spidsen for AaB. Det kan dog snart være slut, for lige nu er der forhandlinger i gang mellem de to sportschefer i Viborg og AaB. Det bekræfter AaBs sportschef Inge André Olsen overfor TV2 Nord. Lars Friis tiltræder efter planen først til sommer i AaB, men da hans tidligere klub Viborg netop har ansat den tidligere AaB-træner Jacob Friis, så er Lars Friis blevet tilovers i Viborg. Derfor arbejdes der lige nu på en løsning, således AaB's kommende træner kan starte tidligere end ventet. Video: Interview med AaB's sportschef, Inge André Olsen.